गडकरी पांच दिवसीय सद्भावना यात्रा पर चीन पहुंचे  
भारत-चीन के साथ संबंध समेत शीर्ष नेतृत्व से कई मुद्दों पर विचार-विमर्श के लिए भाजपा अध्यक्ष नितिन गडकरी सद्भावना यात्रा पर चीन पहुंच गए हैं।
भारत-चीन के साथ संबंध समेत चीन के शीर्ष नेतृत्व से कई मुद्दों पर विचार-विमर्श के लिए भाजपा अध्यक्ष नितिन गडकरी सद्भावना यात्रा पर चीन पहुंच गए हैं। यह किसी पार्टी के अध्यक्ष की पहली चीन यात्रा है। पांच दिवसीय यात्रा पर यहां पहुंचने पर भाजपा प्रमुख का गर्मजोशी और सद्भावनापूर्ण तरीके से स्वागत किया गया। उनके साथ पार्टी का एक उच्च स्तरीय प्रतिनिधिमंडल भी गया है।  यहां पहुंचने पर उन्होंने कहा, चीनी नेताओं से मुलाकात के लिए मुझे चीन आकर खुशी है। चीन हमारा सबसे बड़ा पड़ोसी है। हमारी चीन के साथ 3500 किलोमीटर लंबी सीमा है। हमारी सभ्यताओं के 1600 साल से अधिक पुराने संबंध हैं।  उन्होंने कहा, साल दर साल हमारे संबंधों का विकास हुआ है। संबंध बने, परिपक्व हुए और यह सही मायनों में बहुआयामी रूप ले चुके हैं। भारत में चीन के साथ सहभागिता और सद्भावनापूर्ण संबंधों को लेकर राजनीतिक परिदृश्य में आम सहमति है।  उन्होंने 2003 में प्रधानमंत्री अटल बिहारी वाजपेयी की ऐतिहासिक चीन यात्रा को याद किया और कहा कि इसी यात्रा के दौरान दोनों देशों ने सीमा मुद्दे पर प्रधानमंत्रियों के विशेष प्रतिनिधियों की नियुक्ति पर सहमति बनी थी।  गडकरी की कम्युनिस्ट पार्टी ऑफ चीन के नेताओं के साथ होने वाली वार्ता में आपसी हितों से जुड़े द्विपक्षीय मुद्दों पर ध्यान दिया जाएगा। एक बयान में यह जानकारी दी गई है। भाजपा प्रतिनिधिमंडल शंघाई और ग्वांग्झू का भी दौरा करेगा।